ΓΡΑΠΤΗ ΕΡΩΤΗΣΗ P-3914/98

υποβολή: Bertel Haarder (ELDR) προς την Επιτροπή

(11 Δεκεμβρίου 1998)

Θέμα: Επιβολή πρόσθετων τελωνειακών δασμών επί των ευρωπαïκών εξαγωγών προς τις ΗΠΑ

Οι ΗΠΑ ανήγγειλαν την επιβολή πρόσθετων τελωνειακών δασμών για μια σειρά συγκεκριμένων προϊόντων, στα οποία περιλαμβάνονται τα γκυκά και τα στυλό διαρκείας; ο τελικός κατάλογος των προϊόντων αυτών θα δημοσιευθεί στις 15.12.1998 και θα αφορά όλες τις χώρες της ΕΕ. Οι απαγορευτικοί αυτοί τελωνειακοί δασμοί ύψους 100 % αναμένεται ότι θα τεθούν σε ισχύ από την 1.2.1999 ή την 1.3.1999 και θα πλήξουν διάφορες επιχειρήσεις που εξαρτώνται άμεσα από τις εξαγωγές. Είναι άδικο κάποιες τυχαίες επιχειρήσεις να αποτελούν τα θύματα της αντιπαράθεσης που έχει δημιουργηθεί μεταξύ ΕΕ και ΗΠΑ στον τομέα της μπανάνας.

Προτίθεται η Επιτροπή να προβεί σε ενέργειες για την επίλυση της διαφοράς που έχει ανακύψει με τις ΗΠΑ, εφαρμόζοντας την απόφαση του ΠΟΕ για τη μείωση των περιορισμών στις εισαγωγές μπανάνας, πριν από την 1.1.1999, έτσι ώστε η διαμάχη για τις ποσοστώσεις μπανάνας να μην πλήττουν αυθαίρετα κάποιες άλλες ευρωπαϊκές επιχειρήσεις τόσο από άποψη εξαγωγών όσο και από άποψη απασχόλησης;

Ποιό εκτιμά η Επιτροπή ότι θα είναι το μέγεθος της μείωσης των εξαγωγών στους συγκεκριμένους κλάδους, σε περίπτωση που δεν επιλυθεί το πρόβλημα;

Ποιές θα είναι, κατά την εκτίμηση της Επιτροπής, οι επιπτώσεις όσον αφορά την απασχόληση στους συγκεκριμένους κλάδους;

Απάντηση του Sir Leon Brittan εξ ονόματος της Επιτροπής

(19 Ιανουαρίου 1999)

Οι ενέργειες αυτές των Ηνωμένων Πολιτειών παραβιάζουν σαφώς τις διατάξεις της συμφωνίας διευθέτησης των διαφορών, η οποία αναφέρει ότι κάθε διαφωνία κατά τη συμμόρφωση με τα μέτρα που λήφθηκαν για να εφαρμοσθούν οι εισηγήσεις του σώματος διευθέτησης διαφορών (ΣΔΔ) πρέπει να επιλύεται με την προσφυγή σε μια νέα, επιταχυνόμενης διευθέτησης, εξεταστική επιτροπή και όχι με μονομερείς ενέργειες.

Η Επιτροπή θεωρεί ότι το νέο κοινοτικό καθεστώς για τις εισαγωγές μπανανών αποτελεί ορθή εφαρμογή των εισηγήσεων της ΣΔΔ στην περίπτωση των μπανανών. Η εφαρμογή αυτή επιτεύχθηκε σε δυο στάδια, με τον κανονισμό του Συμβουλίου (ΕΚ) 1637/98 της 20ης Ιουλίου 1998 για την κοινή οργάνωση της αγοράς μπανάνας(1) και τον κανονισμό της Επιτροπής αριθ. 2362/98 της 28ης Οκτωβρίου 1998 που καθορίζει λεπτομερείς κανόνες για την εφαρμογή του κανονισμού του Συμβουλίου (ΕΟΚ) 404/93 σχετικά με τις εισαγωγές μπανανών στην Κοινότητα(2), πολύ καιρό πριν από τη λήξη της λογικής περιόδου εφαρμογής, που λήγει την 1η Ιανουαρίου 1999.

Η Επιτροπή επιθυμεί να εξετασθεί εξ ολοκλήρου το καθεστώς αυτό με μια νέα διαδικασία εξεταστικής επιτροπής. Για το λόγο αυτό, η Επιτροπή διεξήγαγε λεπτομερείς συζητήσεις με τις Ηνωμένες Πολιτείες για να διερευνίσει τις πιθανότητες περαιτέρω επιτάχυνσης του χρονικού πλαισίου για μια τέτοια διαδικασία. Εντούτοις, οι Ηνωμένες Πολιτείες επέμειναν ότι κάθε χρονικό πλαίσιο πρέπει να πληροί το αυθαίρετο και μη ρεαλιστικό σύντομο εγχώριο χρονικό όριο της 3ης Μαρτίου 1999 και φαίνεται διατεθειμένη να εξακολουθήσει τη μονομερή της πορεία ενεργειών.

Η Επιτροπή δεν μπορεί να παραδεχθεί ότι ένα μέλος του ΠΟΕ θεωρεί ότι μπορεί να είναι ταυτόχρονα δικαστής και ένορκος στην δική του υπόθεση και προχωρεί στη λήψη κυρώσεων εν απουσία οποιασδήποτε πολυμερούς καταδίκης των δικών μας μέτρων εφαρμογής. Κατά συνέπεια, η Κοινότητα έχει ξεκινήσει τις ενέργειες ρύθμισης της διαφωνίας κατά των Ηνωμένων Πολιτειών, τμήμα 301 της νομοθεσίας στην οποία βασίζονται οι μονομερείς ενέργειες.

Κατά το στάδιο αυτό, δεν κατέστη δυνατό να γίνει γνωστή η πτώση των εξαγωγών που θα προκύψει από τις κυρώσεις των Ηνωμένων Πολιτειών οι οποίες θα αρχίσουν να ισχύουν στις 3 Μαρτίου, δεδομένου ότι ο ΠΟΕ δεν έχει ακόμα καθορίσει κάποιο επίπεδο παραδοχών το οποίο θα μπορούσε να αρθεί. Για τους ίδιους λόγους, δεν μπορούν να καταστούν γνωστές οι συνέπειες για την απασχόληση στον εν λόγω τομέα. Οπωσδήποτε, το σύνολο των προσπαθειών της Επιτροπής στρέφεται προς την πρόληψη της έναρξης ισχύος των μέτρων αυτών. Πρέπει να σημειωθεί ότι οι ευρωπαϊκές βιομηχανίες και επιχειρήσεις που φαίνεται ότι θα επηρεασθούν καθιστούν γνωστές τις ανησυχίες τους απευθείας στην υπηρεσία των εμπορικών αντιπροσώπων των Ηνωμένων Πολιτειών.

(1) ΕΕ L 210 της 28.7.1998.

(2) ΕΕ L 293 της 31.10.1998.